دستونک
بیا شپ ءِ کارستاں ٹائین کِسّہے چہ من بزیر
همسپر وشی نہ لوٹ ئے تو گمے چہ من بزیر
تو گوں کَچکول ءَ وفا ءِ اِشک ءِ دَمکاں سر جنئے
پنڈگے مہر ءِ بدئے تو پنڈگے چہ من بزیر
وهد وهد ءَ مَٹ کنتیں زندگی رنگے دگہ
ترانگاں پِرّین ئے اهدی مولمے چہ من بزیر
موجریں سہب ءِ ودار ءَ ترانگ ءِ شِینکاں مہ زَر
پُولگ ءَ رُوزرد ءِ کائے بیگاهے چہ من بزیر
لشکر ءِ تُرس ءَ کہ زاناں میتگ ءَ دروه اِت ترا
نوں دل بکن او همبلو کہ مردمے چہ من بزیر
ترونگلیں ارساں مریچ پہ گریوگ ءُ هیسکارگ ءَ
مَلملیں ٹَہکاناں پَرّیچ کندگے چہ من بزیر
تئی تماه ءِ کدهاں زاناں شراب ءِ حاجت اِنت
ساهتاں لوٹ ئے ملاریں موسمے چہ من بزیر
تو ستر نزیک بئے کہ باتن ءَ سرپد نبئے
نندگ ءَ زِرد ءِ بلوٹ ئے جاگہے چہ من بزیر
کَش اِتگ دُوتاں گوں نقشیں نوکیں رنگے ءَ رجیت
زندگی تریاکی چُنڈے تو دمے چہ من بزیر
مہر پیڈاتگ شپ ءَ کہ هلک اندیم اِنت گشئے
سیاهی ءَ وشبو هواریں بیا شمے چہ من بزیر
مہرخان واجو